आज का गुरुकुल स्वामी श्रद्धानन्द और आचार्य रामदेव जी के समय का गुरुकुल नहीं रहा। अब यह एक सरकारी विश्वविद्यालय है। कुछ लोग यह सोच कर सन्तोष कर सकते हैं कि यहां हमारा खर्च कुछ नहीं होता तथापि इसके कुलाधिपति व कुलपति हम नियुक्त करते हैं। आचार्यों व अध्यापकों को वेतन भी आर्यसमाज को नहीं देना पड़ता। अस्तु। गुरुकुल के आरम्भिक वर्षों में यहां एक से बढ़कर एक विद्वान उत्पन्न हुए जिन्होंने वेदों पर वेदभाष्य व वैदिक ग्रन्थों के द्वारा साहित्य सृजन व मौखिक प्रचार का कार्य किया। आज हमें इस गुरुकुल से आर्यसमाज के प्रचारक विद्वान मिलना बन्द हो गये हैं। आज वहां न ऋषि की पाठ विधि है और न वैदिक आदर्शों व सिद्धान्तों को अपनाने पर जोर दिया जाता है। हमें तो लगता है कि वहां का वातावरण वैदिक वातावरण न होकर पाश्चात्य संस्कृति व विचारधारा से प्रभावित वातावरण बन गया है। वहां के उत्सवों में जब भी जाना हुआ वहां उत्साह व संख्यां की दृष्टि से फीका फीका ही दृष्टिगोचर हुआ। आर्यसमाज को इन सब परिस्थितियों पर आत्मालोचन करना चाहिये। आज हम जिन नई संस्थाओं को खड़ा कर रहे हैं कल उनका क्या हश्र होगा, इसका अनुमान लगाया जा सकता है। गुरुकुल महाविद्यालय ज्वालापुर की प्रबन्ध व्यवस्था भी इन दिनों विवादों से ग्रस्त है। हमें लगता है कि हमें अब एक आचार्य व 10-15 विद्यार्थियों वाले गुरुकुलों की परम्परा डालनी चाहिये। इन थोड़े से ब्रह्मचारियों को ऋषि की पाठविधि से व्याकरणाचार्य बनाया जाये और उसके बाद यह ब्रह्मचारी अपने अध्ययन को जारी रखते हुए इसे बढ़ाकर अच्छी आजीविका प्राप्त करें और उसके साथ आर्यसमाज की जो भी सेवा कर सकते हैं वैसी करें। इसके लिए हम डा. धर्मवीर जी, डा. ज्वलन्तकुमार शास्त्री, पं. वेदप्रकाश श्रोत्रिय, डा. सोमदेव शास्त्री के जीवनों से प्रेरणा व मार्गदर्शन ले सकते हैं। हम यह भी बता दें कि हम किसी सभा व पक्ष से जुड़े नहीं है। हम केवल और केवल ऋषि दयानन्द और आर्यसमाज से जुड़े हैं और सदा उसी से जुडे़ रहेंगे। ओ३म् शम्।